
הכנסת העשרים
מושב שני
פרוטוקול מס' 79
מישיבת ועדת החוץ והביטחון
יום רביעי, י"ג באדר ב התשע"ו (23 במרץ 2016), שעה 9:30
סדר היום:
הצעת חוק האזנת סתר (תיקון מס' 6) (האזנה לאיתור או מניעה של דליפת מידע ביטחוני), התשע"ו-2015
נכחו:

חברי הוועדה: 
צחי הנגבי – היו"ר
ענת ברקו

מרדכי יוגב

חברי הכנסת:
שלי יחימוביץ
מיכל רוזין
מוזמנים: 
	רביד דקל
	–
	משרד המשפטים

	ליז מונטיליו
	–
	מתמחה, ייעוץ וחקיקה - פלילי, משרד המשפטים

	ר'
	–
	רמ"ח יועמ"ש סיגינט, משרד ראש הממשלה


לרשימת השדלנים שנכחו בדיון – ראו בקישור זה.

ייעוץ משפטי: 

מירי פרנקל-שור
עידו בן-יצחק
מנהל הוועדה:
שמואל לטקו
רישום פרלמנטרי:
יפה קרינצה
הצעת חוק האזנת סתר (תיקון מס' 6) (האזנה לאיתור או מניעה של דליפת מידע ביטחוני), התשע"ו-2015,  מ/970
היו"ר צחי הנגבי:
בוקר טוב, אני פותח את הדיון בהצעת חוק האזנות סתר (תיקון מס' 6) (האזנה לאיתור או מניעה של דליפת מידע ביטחוני), התשע"ו-2015. נציגת משרד הביטחון תציג את הדברים. 
רביד דקל:
כמו שאני רואה במסמך ששלח הייעוץ המשפטי לחברי הכנסת, יש פה שתי סוגיות שיש ביניהן קשר. הסוגיה הראשונה שאנחנו מבקשים לדון בה היום נוגעת לתיקון של סעיף 4א לחוק האזנות סתר. 
אני רוצה לעשות זום אאוט לטובת מי שאין לו הכרות אינטימית עם חוק האזנות סתר. החוק כולל שני נדבכים עקרוניים: אחד, האזנות למטרות פליליות, שזה סעיף 6 והסעיפים הנלווים אליו; השני הוא האזנות למטרות ביטחון המדינה, שזה פרק ב'. בפרק זה שני הסעיפים העיקריים שאנחנו מדברים עליהם הם סעיף 4, שמכוחות מבוצע חלק הארי של האזנות שירות הביטחון הכללי למטרות ביטחון המדינה, וסעיף 4א הוא נתח הרבה יותר מצומצם, גם מבחינת היקף האזנות שמבוצעות בפועל. המטרה שלו היא מטרה מניעתית. לא דרך הסעיף הזה אנחנו מחפשים ומגלים את האנשים שמבצעים עבירות ודברים בהקשר הביטחוני. סעיף 4א הוא סעיף שנוסף בשנת 1995 בוועדת החוקה. חשוב להגיד שהוא סעיף שהתכלית שלו היא מניעתית, השימוש שנעשה בו היום על-ידי השירות זה האזנות רוחביות לעובדי השירות, ור' יסביר אחר כך מה התכלית שלהן, או במצבים נקודתיים שבהם יש אירועים שרוצים לוודא שאין שיח שיכול לחשוף ליריבים את מה שקורה במישור הביטחוני. 
שלי יחימוביץ' (המחנה הציוני):
מה זה "האזנה רוחבית" ומה זה "במקרה שיש חשש לשיח"? כלומר, לא מדובר בחשד במישהו שמדליף, אלא פשוט האזנות רוחביות לאנשים שרוב הסיכויים שמעולם לא דיברו ושמרו סוד. 

רביד דקל:
הפרוטוקול חסוי?

מירי פרנקל-שור:
גם אם בחקיקה יש נושאים ביטחוניים, בטח בחקיקה כזו, אפשר לקיים את הדיון בשתי רמות, לדעתי: לתת איזושהי הבנה לדבר החקיקה, ואם צריך להיכנס לפרטים – אפשר להכריז על הישיבה כישיבה סגורה. זה ייקח זמן להתארגן, אבל יש את האפשרות. הפרוטוקול לא יתפרסם. 

שלי יחימוביץ' (המחנה הציוני):
זאת שאלה מהותית בעיניי. 

מירי פרנקל-שור:
בוודאי, אנחנו בהחלט מסכימים עם זה. אבל בכל זאת, חקיקה, היות שחקיקה חייבת להיות גלויה - - - 

רביד דקל:
אנחנו מודעים למתח הזה ועושים את מירב המאמצים כדי לתת לוועדה את הדטה בייס הכי רחב שיכול להיות כדי לקבל את ההחלטות שלה. 

ר’:
אשמח להשיב על כל שאלה, אבל בואו נסגור את הישיבה ואז ארגיש חופשי. 

רביד דקל:
אתה לא יכול לרדד את התשובה? אפשר לתאר את ההאזנות האלה. 

ר’:
בסופו של דבר אני הולך לדבר על יעדים להסתרה של שב"כ, אבל גם של ארגונים אחרים, ואני לא מוסמך לדבר בפורום גלוי על יעדים להסתרה של ארגונים אחרים. 

רביד דקל:
אבל על השאלה של חברת הכנסת יחימוביץ אפשר להשיב. 

ר’:
לא מדובר בהאזנות למאות ואפילו לא לעשרות אנשים. 

שלי יחימוביץ' (המחנה הציוני):
השאלה שלי לא היתה מספרית אלא עקרונית. 

היו"ר צחי הנגבי:
נדון בישיבה הזאת על כל מה שאינו דורש סגירה, כי אי אפשר לסגור ולפתוח, לסגור ולפתוח. אחרי זה את הקטע הזה נסגור ונשמע. 

עמר בר-לב (המחנה הציוני):
אבל השאלה היתה פשוטה: האם זה משהו רוחבי או משהו ספציפי?

רביד דקל:
זה גם וגם. זו איזושהי רוטינה שהשירות  מבצע ביחס לעובדים שלו פעם בכמה זמן. 
שלי יחימוביץ' (המחנה הציוני):
כמו בדיקת פוליגרף, שהיא מעת לעת?

ר’:
הבדיקות קורות באזורים שבהם מתרחש משהו שהוא יעד להסתרה. העובדים מקבלים בכל מקרה הודעה על כך שמבוצע איזשהו סבב של פיקוח על הטלפונים. 

עמר בר-לב (המחנה הציוני):
הודעה כללית או עובד יודע שבשבועיים הקרובים - - - ?

ר’: 
הודעה כללית. 

עמר בר-לב (המחנה הציוני):
זה מה שכתבתם – כשהוא חותם על הסכם העסקה הוא מוכן לזה. 

ר’:
לא, זה משהו אחר. 

עמר בר-לב (המחנה הציוני):
מה זאת אומרת הודעה כללית?

רביד דקל:
לא בהסכם ההעסקה. 

עמר בר-לב (המחנה הציוני):
פעם בשנה יודיעו לו שאולי במהלך השנה - - - ?

שלי יחימוביץ' (המחנה הציוני):
או שמודיעים לו שנוכח המבצע הזה והזה, מעכשיו מאזינים לו לקו?

ר’:
אם אני מדבר עם חבר שלי ומספר לו סודות – אז עברתי עבירה של מסירת מידע מסווג לגורם בלתי מורשה, וזה לא בפרק הזה, זה במקום אחר. ככל שאני מדבר עם עמית שלי לעבודה ואנחנו מדברים על מבצע שמתרחש מחר בבוקר, לא מסרתי מידע לגורם בלתי מורשה, אבל את המידע מסרתי בתווך שאיננו מוגן. הנחת היסוד היא שהטלפונים שלנו מפוקחים על-ידי יריבים, ואז אני עלול לסכן את ביטחון כוחותינו ואת ביטחון המבצע. 

שלי יחימוביץ' (המחנה הציוני):
הכול ברור. אנחנו לא רוצים שדברים יודלפו, אנחנו רוצים לשמור על ביטחון שדה. הכול יפה וטוב, אבל השאלה היא גם שאלת ההתראה. אשאל דבר אחר: האם כל עובד שב"כ, מוסד, מלמ"ב או יחידות אחרות צריך לדעת שבכל עת עשויים להאזין לקו הטלפון שלו או להאזין גם למה שקורה בבית שלו? הרי באמצעות הטלפון גם אפשר להאזין למה שקורה בבית. האם הסיטואציה הזאת קיימת? אתה יכול להאזין לכל מה שקורה בבית, כולל הילדים שלו. 

ר’:
ממש לא, גברתי. אנחנו מדברים על האמצעים שנתונים לו על-ידי המעסיק שלו, שזה הטלפון הנייד וזה נקודת מחשב שיש לו במקום העבודה. זו המטרה של ההרחבה. 
עמר בר-לב (המחנה הציוני):
עמדת מחשב במקום העבודה זה דבר אחד; טלפון נייד - - - 

ר’:
זו היתה מטרת התיקון. 

שלי יחימוביץ' (המחנה הציוני):
זה לא מה שכתוב בנוסח החוק. כתוב: כלי שניתן לו על-ידי מעבידו. כלומר, מכשיר הטלפון שהוא מכניס הביתה. 

ר’:
בנוסח דהיום הטלפון הנייד כבר בפנים, גם אם לא יתוקן החוק. 

מירי פרנקל-שור:
הטלפון הנייד הוא לא טלפון חכם. צריך להסביר את המשמעות. 

ר’:
אין אבחנה. רדיו טלפון נייד הוא רדיו טלפון נייד. 

מירי פרנקל-שור:
אבל מיום שהשתנתה הטכנולוגיה והטלפון הוא לא רק טלפון לשיחות ו-SMS, אז דרך הטלפון הנייד  - - -

שלי יחימוביץ' (המחנה הציוני):
יכולת ההאזנה התגברה. 

מירי פרנקל-שור:
זה לא מה שאתם מבקשים, אבל רק נבין את מרחב ההאזנה שניתן להאזין לו. 

רביד דקל:
אבל עכשיו אנחנו מנסים לתאר את המצב הקיים. זו שאלת חברת הכנסת יחימוביץ, נכון?

שלי יחימוביץ' (המחנה הציוני):
לא. אני שואלת מה יהיה המצב אחרי שנאשר את החוק הזה. 

רביד דקל:
המצב אחרי התיקון, כפי שהממשלה מציעה אותו? המצב אחרי התיקון יהיה שניתן יהיה להאזין לעובדי שב"כ או לעובדים של מערכת הביטחון, גם למכשירים שהם מקבלים לצורך תקשורת עם העולם החיצוני. זה אומר הטלפון שהם מקבלים לצורכי העבודה שלהם והמחשבים שהם מקבלים לצורכי העבודה שלהם. 

מיכל רוזין (מרצ):
כולל הכול – מיילים, פייסבוק, טוויטר, ווטסאפ. 

עמר בר-לב (המחנה הציוני):
לא בטוח שמותר לו פייסבוק במחשב שהוא מקבל. 

שלי יחימוביץ' (המחנה הציוני):
זאת התקשורת עם העולם החיצון. 

היו"ר צחי הנגבי:

הוא לא צריך שום אישור – הוא נכנס לפייסבוק וגם לטוויטר. אז משהו במצב החוקי הקיים לא מאפשר לכם לעשות את מה שאתם רוצים?

רביד דקל:
לא מאפשר לנו להאזין לתקשורת בין מחשבים. 

ר’:
מחשבים שולחניים. 

היו"ר צחי הנגבי:

זאת אומרת, הסיפור החדש הוא מחשבי. עד היום יכולתם וביצעתם האזנות לטלפונים ניידים על בסיס החוק הקיים. זה לא המתבקש. מבחינתנו, מתבקשת הרחבה של היכולת - אני מבין שזה על בסיס הטכנולוגיה שהשתנתה לאורך השנים – האזנה, או כניסה אני מתאר לעצמי - - - 

רביד דקל:
רק האזנה. 

ר’:
אשמח להשיב על השאלה הזאת בפרטי פרטים, אבל שנסגור את הדיון. 

היו"ר צחי הנגבי:

האזנה למחשב. כלומר, פתיחה של המחשב לצורך האזנת נפח או משהו כזה?

ר’:
אדוני, אתה יכול להאזין פסיבית לקו ולשמוע כל מה שיוצא ונכנס מהמחשב. מצד שני, על מנת לחדור למחשב ולחפש מידע שנמצא בו – זה עולם תוכן אחר, וזה לא מה שאנחנו מבקשים. 

מיכל רוזין (מרצ):
אבל לא הבנתי מה זה האזנה. 

היו"ר צחי הנגבי:
שיחות שמתבצעות בסקייפ או דברים כאלה, באמצעות מחשב. 

עידו בן יצחק:
לא רק שיחות סקייפ, גם תכתובות אי-מייל - - - 

מיכל רוזין (מרצ):
תכתובות זו לא האזנה. 

היו"ר צחי הנגבי:
זה מה ששאלתי. הם לא אמרו. זה גם אי-מיילים?

רביד דקל:
כן. כל תקשורת שיוצאת מהמחשב החוצה – מיירטים אותה. 

שלי יחימוביץ' (המחנה הציוני):
לא השבתם לי על השאלה. הרי גם המחשב וגם מכשיר הטלפון הנייד – בתצורתו היום, לא כפי שהיה פעם – הם מכשיר האזנה לכל חלל החדר וגם מכשיר צילום לכל חלל החדר. 

היו"ר צחי הנגבי:
הם מדברים על התקשורת שמתבצעת. זה קיים ממילא הטלפון, זה לא דבר חדש. 

שלי יחימוביץ' (המחנה הציוני):
אבל החוק נחקק כשהטלפון לא היה מכשיר שיכולת להשתמש בו כמכשיר האזנה למה שמתרחש. 

היו"ר צחי הנגבי:
ברור, אבל הם לא רוצים את זה. 

ר’:
חברת הכנסת יחימוביץ, זו לא הכוונה. 

שלי יחימוביץ' (המחנה הציוני):
אני לא משוכנעת. קראתי ולא השתכנעתי. 

היו"ר צחי הנגבי:
שמה?

שלי יחימוביץ' (המחנה הציוני):
שאכן יש מניעה להשתמש במכשיר הטלפון כמכשיר האזנה לכל החלל שאדם נמצא בו. 

היו"ר צחי הנגבי:
אני מבין מה שאת אומרת, אבל זה לא קשור למה שהם מבקשים. 

ר’:
זאת איננה שיחה, גברתי. שיחה זה מה שיוצא דרך המכשיר, דובר דרך האנטנה, מתג של החברה ולמי שמקבל את השיחה. 

שלי יחימוביץ' (המחנה הציוני):
מה אומר הייעוץ המשפטי?

מירי פרנקל-שור:
גם אנחנו ביקשנו ללמוד את הנושא. לצערי, לא הצלחנו ללמוד את הנושא ואת המשמעויות שלו. 
שלי יחימוביץ' (המחנה הציוני):
אבל מה את חושבת? האם השימוש בטלפון כמכשיר האזנה, לאו דווקא לשיחות שמתבצעות ממנו אלא למה שקורה סביבו, ניתן באמצעות התיקון לחוק?

מירי פרנקל-שור:
לדעתי, בהבנה מאוד מאוד בסיסית – כן. לפי מה שהבנו אתמול מייעוץ המשפטי של משרד העבודה, הסעיף לא רק סובל את הטלפונים הניידים ואת המחשבים אלא גם את האנטנה שמצויה - - - 

ר’:
לא, לא הבנתי. 

מירי פרנקל-שור:
לפי מה שהוסבר לנו באמצעות נציגי הייעוץ המשפטי של הכנסת, הסעיף לא רק מדבר על הטלפונים הניידים או על המחשבים האישיים, אלא גם על אפשרות להאזנה לאנטנה שמצויה מחוץ לבניין ומשם ניתן ליירט את השיחות. 

ר’:
על מנת להפיס את דעתך, גברתי, המטרה ב"מתקן" היא פשוט לא לכבול אותנו למשהו קזואיסטי, למכשיר קשר כזה או אחר, כי אנחנו לא יודעים לצפות איזה מכשירים נוספים יינתנו. אין שום כוונה, ולא היתה שום כוונה למתקן בסדר גודל של אנטנה - -  

שלי יחימוביץ' (המחנה הציוני):
מה זה יינתנו?
היו"ר צחי הנגבי:
במשך השנים, כשיהיו התפתחויות. 

שלי יחימוביץ' (המחנה הציוני):
נתכנס עוד פעם ונדון. 

ר’:
- - בוודאי לא. הכוונה היא - - - 

היו"ר צחי הנגבי:
הכוונה היא לא להתכנס בכל פעם שאייפון מוציאים מכשיר חדש. העניין הוא עקרוני – האם יש לנו התנגדות לכך שבמסגרת פעילות למניעת דליפת סודות המדינה תהיה אפשרות לשב"כ לעשות מה שהם עשו תמיד על טלפונים, שיוכלו לעשות גם על מחשבים. זה הכול. 
ר’:
הכוונה היא למכשירי קצה. 

עמר בר-לב (המחנה הציוני):
לא מדובר על מכשיר טלפון פרטי. 

שלי יחימוביץ' (המחנה הציוני):
כן מדובר על מכשיר טלפון - - - 

ר’:
מדובר על מכשיר טלפון שנמסר על-ידי מעביד. 

שלי יחימוביץ' (המחנה הציוני):
ברור, לכולם יש טלפונים מהעבודה. 

היו"ר צחי הנגבי:
זה היה כבר ב-1995, אפשר היה להאזין לטלפונים. 

עמר בר-לב (המחנה הציוני):
בסדר, אבל בשביל לשמור על הפרטיות שלי אני יכול שיהיה לי מכשיר טלפון פרטי ולשוחח בו. 

היו"ר צחי הנגבי:
הם לא יכולים להאזין לטלפון שלא ניתן על-ידי השב"כ. 

עמר בר-לב (המחנה הציוני):
רק רציתי לוודא. 

שלי יחימוביץ' (המחנה הציוני):
אני מבינה את הצרכים, אני מבינה את הכורח לשמור על חשאיות, אני מבינה גם את הכורח ליצור איזושהי מערכת שתהיה מערכת הרתעה כלפי אנשים מפני הדלפת סודות, במכוון או שלא במכוון, או מפני דיבור יתר. כאן אנחנו צועדים צעד אחד שהוא מאוד בעייתי בעיניי. נכון שתיאורטית, עמר, אדם יכול לקנות לעצמו מכשיר נוסף, אבל רוב בני האדם, אותם אנשים טובים ומסורים שעובדים במוסד, בשב"כ, במלמ"ב, ממזכירות ועד הבכירים ביותר, זה המכשיר שיש בידיהם, המכשיר שהם קיבלו מהעבודה, בדיוק כמונו – כמוני וכמוך. 
עמר בר-לב (המחנה הציוני):
זה קיים כבר היום. 

שלי יחימוביץ' (המחנה הציוני):
אבל תנו לי להשלים. 

היו"ר צחי הנגבי:
אתן לך כמה שאת רוצה. אין שום דבר חדש שהם מבקשים בעניין המכשיר הזה. 

שלי יחימוביץ' (המחנה הציוני):
אז אני חולקת עליך. 

היו"ר צחי הנגבי:
את אומרת שהטכנולוגיה השתנתה לאורך השנים והיום ניתן - - -

---
היא פותחת אפשרויות לכניסה לפרטיות, שלא היו קודם. 

היו"ר צחי הנגבי:
את רוצה לשנות את החוק, אולי, אז תגישי הצעת חוק שאומרת שאנחנו לא רוצים שיעשו שימוש בטכנולוגיה שממילא קיימת X  שנים, לטובת פעולה Y. זה בסדר, אבל זה לא קשור. 

שלי יחימוביץ' (המחנה הציוני):
עכשיו אני רוצה להשלים את הדברים שלי. העובדה שהחוק מורחב עכשיו – בעצם מבקשים מאתנו להרחיב את החוק לאמצעי האזנה נוספים - - -

היו"ר צחי הנגבי:
מרחיבים את תחולת החוק על מחשבים שהשב"כ מעניק לאנשים - - -

מיכל רוזין (מרצ):
לא, אבל גם אנטנות.
היו"ר צחי הנגבי:
אין שום אנטנות.

מיכל רוזין (מרצ):
הנה, רשום פה. 

היו"ר צחי הנגבי:
זה חלק מהעניין. הוא הסביר מה זה. 

מיכל רוזין (מרצ):
כתוב: "המשמש או המיועד לשמש לקליטה, להעברה או לשידור של בזק." זה לא רק המחשב. 
שלי יחימוביץ' (המחנה הציוני):
כל מכשיר שהוא בסביבה - - - 

מיכל רוזין (מרצ):
הם כתבו. זה התיקון שלהם. 

רביד דקל:
אבל צריך לקרוא את זה ביחד. 

היו"ר צחי הנגבי:
הסבירו לכם מה זה. 

רביד דקל:
צריך לקרוא את זה: משהו שניתן על-ידי המעביד. המעביד לא נותן אנטנות לעובדים שלו. 
שלי יחימוביץ' (המחנה הציוני):
אני יכולה להשלים את הדברים שלי בצורה קוהרנטית? חשוב לי להשלים משהו. אני חושבת שהאנשים האלה, למרות שהם מקדישים את חייהם למערכת הביטחון, יש להם גם חיים. יש להם ילדים בבית, קורים להם גם דברים פרטיים. אני לא אמנה את הדברים שהם יכולים לעשות כאוות נפשם בחייהם – אנחנו לא ממשמרות הצניעות פה – או כל דבר שהוא אינטימי או כל דבר שקשור לדברים הבסיסיים של החיים, שאנחנו לא רוצים שיהיה שקופים כל הזמן. 

היו"ר צחי הנגבי:
איך הם אמורים להיות שקופים?

שלי יחימוביץ' (המחנה הציוני):
אסביר. גם לאנשים האלה, שעובדים בכוחות הביטחון יש איזושהי זכות לפרטיות. הבקשה הזאת שאתם באים אלינו, ואתם באים אלינו בגלל שיש פה הבנה שמכשיר הטלפון הוא כבר לא אותו מכשיר טלפון שאנחנו מכירים. הוא לא הטלפון הנייד שתפקד כמו טלפון רגיל שאיפשר שיחות - ואפשר היה גם אז להאזין לשיחות האלה – אלא מכשיר הטלפון כבר מכיל בתוכו את אותה אנטנה שמקום העבודה מספק. אני חוזרת על מה שאני אומרת, ואנחנו יודעים את זה, אני לא מגלה כאן את אמריקה – מכשיר הטלפון הוא כבר לא רק אמצעי להזנת שיחות בין אותו עובד לבין אנשים אחרים, אלא אמצעי שמע והאזנה לכל מה שקורה בבית שלו: למריבות שלו עם אשתו או למריבות שלה עם בעלה, לילדים. לא, אל תעשו לי ככה עם היד. 
היו"ר צחי הנגבי:
את לא יכולה להמציא מציאות וירטואלית ולהגיד לו: אל תעשה עם היד. 

שלי יחימוביץ' (המחנה הציוני):
אני לא ממציאה מציאות וירטואלית. אני מסתכלת על לשון החוק ואני מסתכלת על היכולת של המכשיר, ואני אומרת שהחל מהרגע שנאשר את הדבר הזה תהיה חשיפה מוחלטת לחייהם של העובדים. 

היו"ר צחי הנגבי:
אתם מבקשים משהו שנוגע למכשיר הטלפון?

ר’:
אסביר שוב. 

היו"ר צחי הנגבי:
קודם כול תתחיל בתשובה: כן או לא. 

רביד דקל:
אנחנו מבקשים האזנה למכשיר הטלפון. 

ר’:
לשיחות שמבוצעות באמצעות מכשיר הטלפון. 

היו"ר צחי הנגבי:
אז למה אמרתם שמ-1995 קיימת כבר אותה - - - 

רביד דקל:
אנחנו מבקשים האזנה למחשב, לא לגבי הטלפון. 

היו"ר צחי הנגבי:
זה מה שאני שואל. כרגע אני עושה הפרדה בין מכשיר הטלפון לבין המחשב. 

רביד דקל:
גם אם התיקון הזה לא עובר, הולכים הביתה ואנחנו ממשיכים להאזין, מה שעשינו מאז 1995.

היו"ר צחי הנגבי:
אז אתם צריכים להסביר כדי שנבין. המחשב, פיזית, נמצא במשרד. מה לגבי אייפד או לפטופ שהוא לוקח הביתה, שהמשרד נתן לו?

ר’:
כל מכשיר קצה שניתן לו לצורך ביצוע עבודה על-ידי מעסיקו נכלל בהגדרה הזאת. לגבי מכשיר הקצה, מכשיר הטלפון שחברת הכנסת יחימוביץ אמרה, יש האזנה אך ורק לשיחות שמבוצעות באמצעות אותו מכשיר, כאשר שמו של האדם ומספר הטלפון שלו ברור. לכן אין שום חשש, שום אנטנה ושום דבר כזה. 

שלי יחימוביץ' (המחנה הציוני):
אז למה אתם מבקשים את זה?

ר’:
"מתקן שבאמצעותו מבוצעות שיחות" – זה יכול להיות אייפד. זו הכוונה. 

שלי יחימוביץ' (המחנה הציוני):
אבל מה מונע מכם היום - - - 

ר’:
אגב, היום זה קיים. 

מיכל רוזין (מרצ):
מה, למחשב?

שלי יחימוביץ' (המחנה הציוני):
למה אתם מבקשים מתקן בזק?

היו"ר צחי הנגבי:
יש לכם התנגדות שנכניס סעיף שמונע מכם להפוך את הטלפון למכשיר האזנה, כלומר למכשיר שמאפשר האזנת נפח בבית? אין לכם התנגדות. אוקיי. אתם רוצים שנמצא את הנוסח שמאפשר אך ורק האזנה לשיחות שמתבצעות. 

ר’:
תקשורת שמבוצעת - - - 

היו"ר צחי הנגבי:
אם אתם מאזינים לשיחות שלו אין לנו בעיה איפה הן מתבצעות, בבית או לא בבית, זה לא משנה התווך הטכנולוגי. מה שמטריד את שלי בגלל ההתפתחות הטכנולוגית, ויש בזה היתכנות, שמכשיר טלפון שניתן על-ידי מקום העבודה והאדם לוקח הביתה, המכשיר נמצא בחדר השינה, אשתו במילואים והוא עושה מה שהוא עושה  - אנחנו לא רוצים שאפשר יהיה לפתוח ולהאזין למה שקורה. אין לכם בעיה עם זה. 
ר’:
לא היתה שום כוונה לכך. 

רביד דקל:
אני חושבת שיש פה איזה חוסר בהבנה טכנולוגית איך מגיעים למצב כזה. אם נעשה ישיבה סגורה - - - 

שלי יחימוביץ' (המחנה הציוני):
בקלי קלות מגיעים למצב כזה. 

היו"ר צחי הנגבי:
בלי קשר לטכנולוגיה. 

ר’:
אשמח להסביר לגברתי בדיוק איך אפשר לעשות את זה, אבל זה ממש לא באזור הזה. 

רביד דקל:
זה משהו שהוא לא אפשרי מבחינת ההתערבות הטכנולוגית. 

שלי יחימוביץ' (המחנה הציוני):
מה, אתם צוחקים עלינו?

רביד דקל:
לא, אני רצינית. 

עמר בר-לב (המחנה הציוני):
בואו נניח שכל מה שאתם אומרים זה נכון. אין לכם התנגדות שתהיה הסתייגות כזאת ואמירה מפורשת בחוק, שנוסיף? אם זה לא אפשרי – ממילא זה לא אפשרי. 
מירי פרנקל-שור:
רביד, על מנת ליישם את מה שאתם אומרים, בסעיף קטן (א), במקום "במכשיר קשר אלחוטי או בטלפון נייד" אנחנו לא נכתוב "במתקן המשמש או המיועד לשמש לקליטה, להעברה או לשידור". נשתמש במושגים של מכשיר קצה. 

ר’:
מכשיר קצה כגון מחשב נייד - - - 

רביד דקל:
את רוצה לפרט? ניסינו להימנע ממה שקרה ב-1995 ולעשות איזושהי הגדרה - - - 

עמר בר-לב (המחנה הציוני):
לנו אין בעיה. מ-1995 עברו 20 שנה - - - 

רביד דקל:
כשכתבו את הדברים האלה באמת היה להם דמיון מאוד מרשים, שרואים כשקוראים את הפרוטוקולים, אבל הם חשבו שזה ממצה. כדי לא להיקלע עוד פעם - - - 
עמר בר-לב (המחנה הציוני):
והם כנראה צדקו למשך 15 שנה. אוקיי, אז אני מקווה שגם אנחנו נצדק ל-15 שנה. 

רביד דקל:
אנחנו רוצים לאפיין איזשהו מושג גג, שהוא - - - 

שלי יחימוביץ' (המחנה הציוני):
זה ממש לא לעניין. תבואו עוד עשר שנים, נכניס תיקון בחוק. מה הבעיה? 

מירי פרנקל-שור:
אני רוצה לחדד את הסוגיה שבמחלוקת. לא מדובר פה רק על מניעה, כמו שהצגתם, אלא מדובר גם על איתור. כאשר אתם מדברים על איתור צריך להתעורר איזשהו חשד. מניעה זו הסתכלות הרוחב. כאשר התיקון הזה נחקק ב-1995 האפשרות היתה לשיחות ואולי ל-SMS, אני לא זוכרת אפילו מה היה לפני 20 שנה. מאז עברנו הרבה. כמו שכתבתי בסקירה לחברי הכנסת, ב-1992 נחקקו חוקי היסוד, אפילו פסק דין מזרחי נפסק לאחר התיקון הזה. מעבר לזה, נחקק חוק השירות. כל שיח הזכויות השתנה. ככל שמתפתחת הטכנולוגיה מתפתח הצורך באיזון בין האינטרסים השונים והזכויות השונות. מצד אחד, ככל שמתפתחת הטכנולוגיה אנחנו חייבים יותר להסתכל על הזכות לפרטיות של האדם, גם אם הוא מקבל את המכשיר מהמעביד, כמו שהפניתם אותי לפסק דין איסקוב. אני רוצה, לשם הפרוטוקול, להקריא מה המשמעויות של התפתחות הטכנולוגיה. אם פעם ניתן היה רק להאזין לשיחות, היום אפשר – כמו שמתאר פסק דין איסקוב – לבנות את כל פרופיל האדם. זאת אומרת, הכניסה, למיטב הבנתנו, היא לא רק להאזין. 
שלי יחימוביץ' (המחנה הציוני):
בנוסף להאזנת נפח?

מירי פרנקל-שור:
היא לא רק להאזין, אלא גם להיכנס לכל תקשורת המחשבים שלו, לכל המיילים שלו. בכלל יש שאלה - - - 

רביד דקל:
אל תדברי במונחים של "להיכנס", כי זה לא מה שאנחנו מדברים פה. 

מירי פרנקל-שור:
ליירט. אוקיי? סליחה שאני לא מתמצאת - - - 

רביד דקל:
זה הבדל איכותי דרמטי. 

מירי פרנקל-שור:
מאה אחוז. ניתן ליירט את הכול. זאת אומרת, משמעות ההגדרה, כפי שאומר פסק דין איסקוב, שניתן להאזין לכל טלפון נייד, טלפון חכם, הודעות אי-מייל, כל תכתובת מחשבים ובכלל זה כל נתונים גלישה באינטרנט, שימוש ברשתות חברתיות ועוד. יש לתת את הדעת לכך שיישומי טכנולוגיות ומידע במחשב, ובמיוחד האינטרנט ותכתובת האי-מייל, מכילים מידע המאפשר בניית פרופיל של המשתמש המגדיר את עולמו, על אישיותו, על תחביביו ושאיפותיו, כמו גם על מערכות היחסים והתקשורת שלו במהלך חייו ופעילותו במסגרת העבודה, המשפחה, הקהילה, ההתקשרות הבין-לאומית וכיוצא באלה. 

מה שגם אומר פסק דין איסקוב הוא שלמרות שמכשירי הקצה ניתנים לאדם, גם תכתובת האי-מייל האישית שלו, ברשות המעביד, נמצאת במחשב שאותו הוא מקבל. מהטלפון החכם כולנו מנהלים, ברשות המעביד, גם את חיינו המקצועיים וגם את חיינו הפרטיים. זאת אומרת, זה לא רק שינוי הגדרה טכני אלא כל המשמעויות והצורך באיזון. לכן אני חושבת שהנוסח שביקשנו אתמול והנחנו בפני הוועדה – קודם כול, טוב שנעשה חידוד להגדרה – להתייחס בנפרד למניעה ולהתייחס בנפרד לאיתור ההדלפה. הנוסח הזה מונח בפני הוועדה. 
היו"ר צחי הנגבי:
מה הכוונה "מניעה"?

מירי פרנקל-שור:
מניעה, לעמדתנו, זה למניעת הדלפה. כלומר, לא היה אפילו חשש סביר אלא זה לצורך הרתעה. לצורך הרתעה חשבנו שצריך לעשות שני דברים: אחד, להבהיר באופן ברור מאוד, לאור התפתחות הטכנולוגיה, לכל עובד שב"כ מה המשמעות של הדברים. לא בהודעה: מותר לנו להאזין, אלא מה משמעות הדברים. אנחנו חושבים שצריך לייחד יותר את הנסיבות. זאת אומרת, אם יש איזו פעילות מבצעית מסוימת, השירות מתכונן למשהו מיוחד – שם אנחנו יכולים לתת את הסמכות, אבל לא סמכות רחבה ללא שום מגבלה להאזין בכל דרך. 

שלי יחימוביץ' (המחנה הציוני):
עם הודעה לעובדים, שנוכח ההתארגנות לזה וזה אתם צפויים להאזנה. 

מירי פרנקל-שור:
האמת שלא חשבנו - - -

שלי יחימוביץ' (המחנה הציוני):
אז אני חושבת על זה, וגם הם אמרו לכאורה שזה קיים באיזשהו אופן. 

מירי פרנקל-שור:
אם כן, צריך לעגן את זה. 

רביד דקל:
זה נמצא בכללים שמוסדרים בסעיף הזה. 
מירי פרנקל-שור:
ולצורך איתור מניעת ההדלפה אנחנו חושבים שצריך להיות סף מינימלי של: התקיים חשד סביר כי התרחשה הדלפה. 

שלי יחימוביץ' (המחנה הציוני):
הרי אנחנו לא חושדים בהם שהם הולכים עכשיו לדבר מטלפון ציבורי ולהדליף סודות. אנחנו רק רוצים להגיד להם: חדל קשקשת, כי אנחנו בתקופה רגישה. 

היו"ר צחי הנגבי:
אנחנו רוצים לוודא שהם מבצעים את ההוראה על חדל קשקשת. לא רק מניעה תיאורטית אלא רוצים להיכנס ולשמוע באופן רנדומלי מה הם מדברים בעת חירום, לוודא שהם לא מדברים עם החבר שלהם – שהוא לא בלתי מורשה, כי אז חוק אחר חל על העניין – אלא - - - 

שלי יחימוביץ' (המחנה הציוני):
אני מסכימה אתך, ובדיוק כדי להשיג את המטרה החשובה הזאת אפשר להודיע לעובדים שבמהלך השבועיים הקרובים שבהם יהיה ככה וככה – שהם יודעים עליו, מן הסתם – תהיה האזנה לקווים שלהם. 

ר’: 

זו נחלת הכלל בארגון. 

שלי יחימוביץ' (המחנה הציוני):
זו נחלת הכלל, אז הם לא יודעים ממילא. אז אין להם מה לדבר בטלפון, אם ככה, אם הם לא יודעים. 

עמר בר-לב (המחנה הציוני):
אני עובד שב"כ. יש לי מחשב שולחני. יש מניעה למעביד שלי להיכנס למחשב השולחני שלי?

רביד דקל:
לפי פסק דין איסקוב כן, יש מניעה. 

מיכל רוזין (מרצ):
תלוי למה. 

עמר בר-לב (המחנה הציוני):
בלי החוק הזה. 

שלי יחימוביץ' (המחנה הציוני):
לא, בבית אבל  - - -

עמר בר-לב (המחנה הציוני):
תיכף אגיע גם הביתה. יש לי מחשב שולחני במשרד של השב"כ. יש מניעה למעביד שלי להיכנס למחשב שלי? בחברה פרטית אין מניעה. 

ר’:
נכון. 

מיכל רוזין (מרצ):
פסק הדין הזה קבע שאם זה אי-מיילים של העבודה, זכותו של המעסיק להיכנס ולקרוא. אבל אם אתה משתמש במחשב לחשבון פייסבוק פרטי או - - - 

עמר בר-לב (המחנה הציוני):
אבל אנחנו מדברים על רק שיחות בעבודה. 

היו"ר צחי הנגבי:
כדי לדעת מה השיחות בעבודה אתה צריך לראות את כל השיחות. 

מיכל רוזין (מרצ):
- - - ל-gmail הפרטי ולראות את ההתכתבות עם אשתו. 

היו"ר צחי הנגבי:
חברי, השאלה נשאלה ליועצים המשפטיים כדי שהם ישיבו. את לא יכולה להסביר לו. בבקשה. 

מיכל רוזין (מרצ):
הם מבלבלים אותנו. 

היו"ר צחי הנגבי:
האם המצב החוקי היום מאפשר להיכנס לעובד שב"כ ולראות את כל המיילים שהוא כתב?

עמר בר-לב (המחנה הציוני):
אפילו לא לראות, לראות את הכותרות. אם זה לאשתי – זה דבר אחד, ולא זו מטרת החוק; אבל אם זה עמית לעבודה - - -

היו"ר צחי הנגבי:
אם אתה אומר לאשתך: אני נוסע עכשיו לשלושה ימים לבריסל כי יש לנו מבצע חשוב – אז הם רוצים לדעת מזה. 

ר’:
על פי המצב החוקי היום, ככל שהתיקון המבוקש לא יעבור, אני חושב שעל השב"כ חלים בדיוק אותם כללים כמו כל מעסיק אחר, כלומר הלכת איסקוב. מה שמותר לאי.סי.איי, לסיסקו ולכל חברה אחרת לעשות לעובדים שלה, גם לשב"כ מותר לעשות לעובדים שלו. 
עמר בר-לב (המחנה הציוני):
אז שאלתי מה מותר ומה אסור. 

מיכל רוזין (מרצ):
- - - לא טריוויאלית - - - 

מירי פרנקל-שור:
היא לא טריוויאלית, ואומר לך מדוע: מכיוון ששיח הסגנון - - - 

ר’:
למעסיק רגיל אין סמכויות האזנת סתר מעוגנות בחוק. אנחנו מדברים פה על כך ששירות ביטחון כללי הולך לראש הממשלה, אומר לו: אלה העובדים שאני רוצה להאזין להם, אלה מספרי הטלפון שלהם. אנא אשר לי את זה לתקופה של 15 יום. האם זה שווה לזה שמנהל ה-IT בחברת אי.סי.איי ניגש לשרת ועושה dump של כל האי-מיילים של כל העובדים ומתחיל לסנן אותם בכל מיני כלים?

שלי יחימוביץ' (המחנה הציוני):
אבל מה שהוא עושה, גם אתם יכולים לעשות ממילא. זה לא במקום, זה בנוסף. 

מירי פרנקל-שור:
אנחנו לא בטוחים. 

ר’:
אשמח להשיב לגברתי על השאלה הזו, מה נעשה ומה לא נעשה, בדלתיים סגורות. יש לי תשובה מדויקת לנושא. 

מירי פרנקל-שור:
אני חושבת שזו לא שאלה טריוויאלית והיא לא אמירה טריוויאלית. אני חושבת שאנחנו לפחות חייבים ללמוד. זה פסק דין איסקוב, שלי. הנושא הוא לא נושא פשוט, מדובר פה במעביד פרטי - - -

ר’:
אבל המוקד בפסק דין איסקוב הוא חדירה לחומר מחשב. 

רביד דקל:
אני רוצה להשיב לדברים של היועצת המשפטית. קודם כול, האזכור של חקיקת חוק היסוד והמהפכה החוקתית – פסק דין בנק המזרחי, שאמנם היה אחרי 1995. אבל חוקי היסוד נזכרים בפרוטוקולים של ועדת החוקה כאשר היא דנה בתיקון הזה. זה היה לגמרי במודעות שלה. הפוקוס על הפגיעה בפרטיות היה שם לאורך כל הדיון. 
מירי פרנקל-שור:
- - - התפתחות הטכנולוגיה - - - 

רביד דקל:
גם ההתפתחות הטכנולוגית, גם הפגיעה בפרטיות, גם המודעות לזה שהסמכות להאזנה הספציפית שניתנת פה היא cross the board. כל התקשורת האישית, הלא אישית, התעסוקתית של אותו עובד בפרק הזמן הספציפי נתונה לניטור; את זה הם ידעו וככה הם עשו. זאת אומרת, מבחינת האיזונים החוקתיים - - - 

מירי פרנקל-שור:
אבל התקשורת הטכנולוגית לא היתה. 

רביד דקל:
מבחינת האיזונים החוקתיים הם היו מודעים לזה, וגם היו מודעים לזה שהמצב מבחינת הפגיעה בפרטיות בשימוש בטכנולוגיה ילך ויחמיר. הם לגמרי ידעו את זה, ולכן הם ביקשו לעשות איזונים. הם היו מאוד מתחשבים, הם ביקשו שיעשו איזונים במובן של באילו אירועים עושים את ההאזנות האלה, לאיזה סיווג של עובדים עושים את ההאזנות. הם נתנו הרשאה לעשות את זה בכללים של שר הביטחון. לכן אני חושבת שההכרעה החוקתית בדבר הסמכות מצד אחד והפגיעה בזכויות, היא כבר נעשתה ב-1993. ההרחבה שאנחנו מבקשים כאן, אני לא חושבת שהיא כזאת שמחייבת לבחון את האיזון הזה מחדש. זה דבר אחד שאני רוצה להגיד. 

הדבר השני, לעניין התחולה של פסק דין איסקוב. אני לא יודעת אם כולם מכירים מה קרה בפסק הדין הזה. בפסק הדין הזה היתה עובדת שטענה שפוטרה בזמן שהיתה בהיריון, וכדי להתמודד עם הטענות שלה המעביד שלה ביצע חיפוש בתיבת הדואר האלקטרוני שלה, וביקש להגיש את הראיות האלה לבית הדין לעבודה. מפה התגלגל כל הדיון המשפטי בעניין הרשות של המעביד לעשות את האקט הזה. 
שלי יחימוביץ' (המחנה הציוני):
איפה זה נטען, באיזה בית-משפט?

רביד דקל:
ההחלטה היא של בית הדין הארצי לעבודה. מדובר בחיפוש אקטיבי שנעשה בתיבת הדואר של העובדת. פסק הדין לא כל כך בקיא באבחנה בין ניטור לבין חיפוש, אבל הסצנריו שעליו מדובר בפסק הדין הוא חיפוש בתוך תיבת הדואר. זה משהו שהוא by far שונה ממה שאנחנו מבקשים פה. הפגיעה בפרטיות בחיפוש שנעשה על-ידי המעביד היא הרבה יותר דרמטית ממה שיכול היה להיעשות כשעושים ניטור של התעבורה היוצאת בלבד.

עמר בר-לב (המחנה הציוני):
לא ברור למה. 

רביד דקל:
כי זה דברים שהם אגורים לפני. הניטור הוא רק און-ליין, רק מה שעובר מהרגע שעושים את הניטור. מה שהוא עשה זה שהוציא מיילים שלה מלפני שלושה שבועות או - - - 

מיכל רוזין (מרצ):
זאת אומרת, את מפרידה בין היסטוריה לבין ההווה. זה לא משנה מבחינת חדירה לפרטיות. זה נכון שזה שונה, אבל זה לא מבחינת חדירה לפרטיות, שזה אותו דבר. 

רביד דקל:
יש פה אסקלציה משמעותית של הפגיעה בפרטיות במה שאיסקוב מטפל. הגם שאיסקוב מדבר על סיטואציה שאנחנו לא נמצאים בה – פסק דין איסקוב נותן תבחינים מתי יהיה נכון למעביד לבצע את הפעולות האלה, על אף שברגיל הוא לא יכול לעשות אותן. אנחנו חושבים שעל אף שההקבלה הראשונית בין איסקוב לבין הסמכות שאנחנו מבקשים להרחיב בהקשר של חוק האזנת סתר, אנחנו חושבים שמירב התבחינים, אם עושים את ההתאמות הנדרשות, אנחנו לחלוטין עומדים בהם. זאת אומרת, גם אם אומרים לנו איסקוב, אנחנו חושבים שאנחנו בסדר עם איסקוב. צריך, כמו שאמרתי, לעשות את ההתאמות הנדרשות, אבל אנחנו לחלוטין עומדים בחמשת התנאים שהוא מתנה שם. אם חברי הוועדה רוצים, אני יכולה לפרט. 

שלי יחימוביץ' (המחנה הציוני):
יש שתי שאלות שלא עניתם עליהן. אחת, שאלה של יושב-ראש הוועדה, ששאל האם יש לכם בעיה להכניס לגוף החוק שלא מדובר בהאזנות לחלל החדר אלא לשיחות שנעשות מהמכשיר. השניה היא שאלה שלי לגבי ההתרעה מראש. כששאלתי האם אפשר להתריע מראש את העובדים שמשתתפים באותו מבצע, שאתם רוצים לשמר שלא יהיו שיחות אליהם, האם אתם יכולים בהתראה מראש להודיע להם שבשבועיים הקרובים תהיה האזנה לקווים שלהם, כי אתם לא מרגלים אחריהם, אתם רוצים שלא ידברו עליהם. אז ר' אמר: אבל לא כולם יודעים על המבצע. אני לא מבינה את התשובה הזאת, כי אלה שלא יודעים על המבצע - - - 
היו"ר צחי הנגבי:
הוא חשב שאת מתכוונת לכלל העובדים. 

שלי יחימוביץ' (המחנה הציוני):
מה פתאום.

ר’:
יוצאת הודעה לכלל העובדים שבפרק זמן מסוים - - -?
שלי יחימוביץ' (המחנה הציוני):
אז לא הובנתי. השאלה שלי היא לגבי כל אלה שהם שותפי הסוד; האם יש לכם בעיה להגיד רק לשותפי הסוד שבחודש הקרוב קווי הטלפון שלהם מואזנים. לתת להם הודעה מראש, שזה לא יהיה רנדומלי, שמי שחפצה נפשו ברגע מסוים, בכל רגע מחייו של העובד. אני מדברת על המוני עובדים, אנשים שיש להם גם חיים, שבכל רגע יהיה אפשר להאזין להם. 

ר’:
השאלה לגבי הפרקטיקה. ככל שתישמע פה אמירה כזאת נשקול לשנות את הפרקטיקה בהתאם למה שמציעה גברתי. השאלה היא אם זה צריך להיות מעוגן בלשון החוק. לטעמי – לא. 

ענת ברקו (הליכוד):
אולי בתקנה. 

רביד דקל:
זה מופיע בכללים. 

שלי יחימוביץ' (המחנה הציוני):
אתם מבקשים רק הרחבות שמתירות מרחב אין-סופי. 

מירי פרנקל-שור:
אני רוצה לומר לכם בכל זאת לגבי האיזונים; ככל שמתפתחת הטכנולוגיה, כך שיח הזכויות משתנה. אנחנו לא מצאנו, אגב - - - 

שלי יחימוביץ' (המחנה הציוני):
לא רק שיח הזכויות, גם השיח של תביעות הדיבה. יש אלף ואחד - - -

מירי פרנקל-שור:
השיח משתנה. עברנו על פרוטוקולים של ועדת החוקה, לא מצאנו את שיח הזכויות לגבי סעיף 4א. יכול להיות שפספסנו. לכן בנוסח שמונח בפני הוועדה, הצעות שלנו מתייחסות גם לאמירות של חברי הכנסת ומצד שני הן נותנות את המענה, כפי שמציגה פה הממשלה. אשמח לפרט מה ההצעות שלנו. 

שלי יחימוביץ' (המחנה הציוני):
מה זה שלנו? של הייעוץ המשפטי?

מירי פרנקל-שור:
של הייעוץ המשפטי של הכנסת. לגבי האזנה לשם מניעת דליפה – בעקבות הדיון שהתקיים, במקום "מכשיר המיועד לשימוש, לקליטה, להעברה ולשידור של בזק" אנחנו חושבים שיש מקום להשתמש במונח "מכשיר קצה שניתן לו על-ידי המעביד". אנחנו חושבים שזה יותר מצמצם. 
שלי יחימוביץ' (המחנה הציוני):
אז את רוצה למחוק את כל "המיועד לשימוש, לקליטה, להעברה ולשידור של בזק".

היו"ר צחי הנגבי:
זו ההצעה שלו. 

מירי פרנקל-שור:
לא, "מכשיר קצה". על מנת למנוע את הפרשנות שניתן להאזין לאנטנה, אז לפי מה שהוסבר פה, זה מכשיר שמשמש לקליטה, להעברה או לשידור של בזק באמצעות מכשיר קצה שניתן לו על-ידי המעביד - זה אומר את הטלפון ולא את האנטנה. 
שלי יחימוביץ' (המחנה הציוני):
איך זה ייראה אחרי השינוי?

מיכל רוזין (מרצ):
"המשמש לקליטה" זה דווקא מרחיב. 

מירי פרנקל-שור:
למה?

שלי יחימוביץ' (המחנה הציוני):
כי זה בדיוק מה שדיברנו עליו כל השיחה עכשיו. 

מיכל רוזין (מרצ):
כי "המשמש לקליטה" זה לאו דווקא מכשיר קצה. ההיפך. 

מירי פרנקל-שור:
אז אנחנו רוצים לייחד, שרק באמצעות מכשיר קצה, שניתן - - - 

שלי יחימוביץ' (המחנה הציוני):
אז מה עשית בזה? כל מה שדיברנו עכשיו לא נספר?

היו"ר צחי הנגבי:
זה לא קשור למה שדיברנו על הנפח. על זה עוד לא קיבלנו תשובה. 

מירי פרנקל-שור:
היום, לפי ההסבר שניתן לנו, לא צריך אפילו באמצעות ההגדרה "להאזין למכשיר קצה", אפשר להאזין לאנטנה. 

מיכל רוזין (מרצ):
הפוך, לא נכון. היום לא ניתן. 

מירי פרנקל-שור:
אם יתקבל התיקון. 

עמר בר-לב (המחנה הציוני):
במקור כתוב: "במכשיר קשר אלחוטי או ברדיו-טלפון".

רביד דקל:
נייד. 

מירי פרנקל-שור:
זה הנוסח של 4א היום. מבקשת הממשלה לכתוב במקום "במכשיר קשר אלחוטי או ברדיו-טלפון נייד", שיהיה כתוב: "במתקן לשימוש אישי".
מיכל רוזין (מרצ):
זה היא מבקשת, אוקיי. ומה ההצעה שלך?

היו"ר צחי הנגבי:
היא מסייגת את זה ואומרת: מכשיר קצה. 

שלי יחימוביץ' (המחנה הציוני):
במקום מה?

מיכל רוזין (מרצ):
במקום המשפט: "לשימוש אישי המשמש או המיועד לשמש לקליטה - - -"

היו"ר צחי הנגבי:
לא לא לא. 

שלי יחימוביץ' (המחנה הציוני):
אז תסביר. 

מירי פרנקל-שור:
במקום המילה "מתקן" יבוא "מכשיר קצה". בכל מקרה, זה קצת יותר מצמצם. 

עמר בר-לב (המחנה הציוני):
בתיקון. בתיקון כתוב: "במתקן לשימוש אישי", אז במקום המילה "מתקן" יבוא "מכשיר קצה".

שלי יחימוביץ' (המחנה הציוני):
מה זה נותן לך?

מירי פרנקל-שור:
במקום להאזין לאנטנה, שם האפשרות - - - 

היו"ר צחי הנגבי:
זה נותן מענה לחשש, שהם ממילא אומרים שלא היה אפשרי, אבל בהנחה שיש אפשרות. זה לא קשור לעניין ההאזנה לחלל. בעניין ההאזנה לחלל התשובה שלהם היא חיובית, היא רוצים למצוא את הנוסח שיאפשר את זה. 
רביד דקל:
נבקש גם לתת הסבר בישיבה סגורה. 

היו"ר צחי הנגבי:
אין בעיה. לקראת הסוף נסגור. 

מיכל רוזין (מרצ):
אבל זה גם אומר שבמחשב הקבוע אפשר כל מה שיש בתוך המחשב? אני רוצה להבין. הם אומרים שלא.

היו"ר צחי הנגבי:
לא הכול. הם רוצים לראות בזמן אמיתי תקשורת. זה מה שהם אומרים. 

מיכל רוזין (מרצ):
אני שואלת האם זה מאפשר להם גם להיכנס ל-Gmail הפרטי, לפייסבוק, לטוויטר - לכל דבר במחשב הקבוע במקום העבודה. 
היו"ר צחי הנגבי:
תקשורת זה Gmail.

רביד דקל:
אנסה לתת הבהרה. 

מיכל רוזין (מרצ):
אבל זו לא התקשורת של מקום העבודה. 

היו"ר צחי הנגבי:
זו תקשורת שנעשית במחשב שנמצא במקום העבודה. מותר לו להדליף בוואלה ולא ב- Gmail? הם צריכים לדעת שאין הדלפות. 

שלי יחימוביץ' (המחנה הציוני):
אבל חזרנו לנקודת ההתחלה של הדיון. בתיקון שלך אין שום שינוי?
היו"ר צחי הנגבי:
יש הרבה תיקונים. היא רק תיקנה את המילה "מתקן" ל"מכשיר קצה", אבל יש עוד הרבה דברים. 

רביד דקל:
השימוש במילים האלה הוא לא סתמי. הוא מתכתב עם ההיתר שניתן, עם סעיפים אחרים בחוק האזנת סתר שמשתמשים בדיוק באותם מונחים. השתמשנו במילים האלה כי הן מופיעות בסעיף 4 של ההאזנות הביטחונית, בסעיף קטן (ב) שמדבר מה צריך לפרט ההיתר, איזה דברים צריכים להיות כתובים בו. אנחנו חושבים שסוג ההיתר המדובר, מבחינת הפירוט, צריך להיות אותו דבר גם פה. לכן השתמשנו באותן מילים שבהן משתמשים שם. 

היו"ר צחי הנגבי:
אבל לדעתנו ההיתר הספציפי שאתם מבקשים עכשיו נוגע לשני עולמות תוכן: אחד הוא מכשירים ניידים והשני הוא מחשבים. זה נכון?

שלי יחימוביץ' (המחנה הציוני):
לא, כי אתה יכול לעשות בדיוק את אותם דברים גם עם מחשב וגם עם מכשיר נייד – האזנת נפח, Gmail, הכול. 
רביד דקל:
הסמכות המתבקשת, אם היא תתקבל, נועדה לשני הדברים. 

היו"ר צחי הנגבי:
לגבי המכשירים הניידים – כדי שנבין כולנו על מה אנחנו מדברים – עד היום יכולתם לפעול, וגם אם לא נעשה את התיקון אתם יכולים להמשיך לפעול במכשירים הניידים. פה אתם לא מבקשים כלום. אנחנו מבקשים; בגלל שנחשפנו עכשיו לעניין הזה עלתה בקשה שאנחנו יכולים להזדהות אתה, ואני מבין שאין לכם בעיה אתה, שלא ייעשה שימוש לרעה בעניין של הסמכות - שכבר יש לכם והיא לא קשורה לתיקון - בהקשרים של שימוש לפתיחת החלל. עם זה אין לכם בעיה אני מבין. 

רביד דקל:
אין לנו בעיה, משום שאנחנו חושבים שזה לא אפשרי לפי הסעיף הזה. 

היו"ר צחי הנגבי:
ברור. אז קל וחומר שאין בעיה. 

רביד דקל:
אוקיי. 

היו"ר צחי הנגבי:
על זה נצטרך למצוא את הנוסח שיוצע לנו כדי שאנחנו - - - 

רביד דקל:
אני רק מבקשת שיתאפשר לנו להסביר. 

היו"ר צחי הנגבי:
ברור, נעשה ישיבה סגורה. 

ענת ברקו (הליכוד):
היום השיח הוא, אפילו בפייסוק ובגוגל, ללכת לכיוון של חיפוש דברים מחשידים והסתה במיילים פרטיים, ברשתות חברתיות. 

שלי יחימוביץ' (המחנה הציוני):
אבל זה אנשי מערכת הביטחון. זה לא מחבלים. 

ענת ברקו (הליכוד):
ברור שהם מחבלים, אבל אנחנו לא יכולים להתעלם מכך שיש היום הדלפות חוזרות ונשנות, בגלל האמצעים - - 

שלי יחימוביץ' (המחנה הציוני):
אבל הם לא טוענים את זה. הם לא אומרים שיש להם בעיית הדלפות. 

ענת ברקו (הליכוד):
- - בגלל קלות ראש. לפעמים יש גם הדלפות כאלה, אנחנו יודעים מתוך מערכת הביטחון. 
רביד דקל:
זה סעיף אחר. 

היו"ר צחי הנגבי:
זה לא קשור לתיקון. ההערה כשלעצמה נכונה, אבל היא לא קשורה לבעיה שלנו. 

שלי, האם מקובל הסיכום שלי בהקשר של המכשירים הניידים? הם לא מבקשים כלום; אנחנו מבקשים משהו. 

שלי יחימוביץ' (המחנה הציוני):
בסוגיית האזנת נפח. 

עמר בר-לב (המחנה הציוני):
זה לא רק האזנת נפח. זה האזנה, זה צילום, זה הרבה דברים. 

היו"ר צחי הנגבי:
נמצא את הנוסח. 

עמר בר-לב (המחנה הציוני):
הייתי מגדיר מה כן ולא מה לא. 

היו"ר צחי הנגבי:
הם לא מבקשים לצלם והם לא מבקשים האזנת נפח. אנחנו צריכים לוודא את זה באמצעות הנוסח שנמצא. 

שלי יחימוביץ' (המחנה הציוני):
הם מבקשים להאזין אך ורק לשיחות שנעשות. 

היו"ר צחי הנגבי:
לתקשורת. זה לא רק שיחות. 

מיכל רוזין (מרצ):
ואם הם רוצים לעקוב אחרי האינסטגרם ולראות מה הוא צילם בשבועיים שהוא היה בבריסל, אפרופו, כשהוא נשלח למבצע החשאי? אז הם כן יוכלו לעשות את זה. 

עמר בר-לב (המחנה הציוני):
התשובה היא כן. 

שלי יחימוביץ' (המחנה הציוני):
באינסטגרם הם ממילא יוכלו להסתכל. 

היו"ר צחי הנגבי:
רבותי, כולנו פרנואידים, וכך צריך להיות. זה תפקידנו. אבל מה שאני מבין מהם זה שהם רוצים  ליירט תקשורת. תקשורת זה לא רק שיחות, זה גם SMS וזה גם מיילים. 
רביד דקל:
זה בעינינו שיחות – SMS ומיילים. 

היו"ר צחי הנגבי:

לכן אנחנו אומרים, שיחות זה לא רק כשמדברים אלא גם כשמקלידים. 

עכשיו אני חוזר לעניין המחשבים הנייחים במשרד, אבל כפי שאמרנו, זה לא רק של המשרד כי זה יכול להיות גם לפ-טופ שהוא לוקח לכל מקום או אייפד או כל דבר אחר. פה אנחנו צריכים להגדיר מה השינוי שהם רוצים ומה התגובה שלנו. תסבירי לנו מה השינוי שהם רוצים ואם יש לך הערות לשינוי הזה, בעניין המחשוב. 

שלי יחימוביץ' (המחנה הציוני):
מירי, אין לכם בלשכה המשפטית מישהו שהוא ממש מומחה לטכנולוגיה? זה נראה כמו חוסר אונים מה שקורה כאן. 

מירי פרנקל-שור:
הצעת החוק, נאמר לי שהיא הצעת חוק טכנית לחלוטין וסמכתי על זה, לכן הסמכנו שהיא תבוא בסוף מושב, למרות שהדבר לחוץ, מכיוון שהבנו שזה מאוד נחוץ למערכת הביטחון. ביום שני פנינו לשב"כ על מנת להבין מה המשמעות הטכנית של התיקון, ונאמר לנו שאין לנו מה להוסיף על דברי ההסבר. 

שלי יחימוביץ' (המחנה הציוני):
יש מישהו אצלכם, בלשכה המשפטית, שבקיא במושגים טכנולוגיים?

מירי פרנקל-שור:
זה לא רק בקיא במושגים טכנולוגיים, אלא גם המשמעות מבחינת הפיקוח. 

שלי יחימוביץ' (המחנה הציוני):
לא רק, אבל גם, כי זו שפה שלמה שאני רואה חוסר הבנה בה, וזה מדאיג אותי.

מירי פרנקל-שור:
אנחנו מסכימים. נאמר לנו שאין מה להוסיף על דברי ההסבר, פניתי לרביד ואז הבנתי שאנחנו לא מדברים פה בתיקון טריוויאלי. אנחנו נמצאים לקראת סוף מושב, וזו הצעת חוק רצינית ביותר, עם השלכות רציניות ביותר. 

שלי יחימוביץ' (המחנה הציוני):
אגב, היא גם בגי"צה. 

מירי פרנקל-שור:
ללא ספק. הבאתי את הדברים בפני משרד המשפטים, וסברנו שלקראת הדיון צריך להגדיר דברים אחרת. לא שיערתי בדעתי את ההשלכות של התיקון. התחייבנו להביא את זה, זה כבר היה על סדר היום, אבל אני בהחלט אומרת בגילוי לב, שאנחנו לא מוכנים. כמו שאתם מכירים אותי, אני מגיעה מוכנה עם עמדות מוצקות. מכיוון שהצעת החוק מורכבת, ביקשנו את החלק של מלמ"ב ושל המוסד לפצל בכלל, מכיוון שזה דיון שונה לחלוטין. שוב אני חוזרת, הסכמנו מכיוון שהדיון הוא טכני לחלוטין – כך זה הוצג לנו. 

היו"ר צחי הנגבי:

יש משהו שאתם רוצים לומר לפני שאנחנו סוגרים את הישיבה לצורך הבנת הדברים?

ר’:
אחרי ששמעתי את היועצת המשפטית, אני רוצה לומר שאם צריך עוד עבודה נשמח להציג את הדברים. כמובן שנשתף פעולה ונמסור כל מידע שהיא רוצה על מנת שהוועדה תהיה רגועה שהתיקון שאנחנו מבקשים לא משנה סדרי עולם. לטעמנו הוא לא, אנחנו עדיין סבורים שהוא טכני. ככל שצריך לדחות את הדיון למועד אחר – אין שום בעיה. 
היו"ר צחי הנגבי:

אוקיי. אנחנו סוגרים את הישיבה ונמשיך את הדיון כדי להבין את הדברים שלא יכולנו לדבר עליהם. 

הישיבה ננעלה בשעה 10:25.

